b'\n_START_ARTICLE_\nBir\xc5\xbeoje prekiaujamas fondas\n_START_PARAGRAPH_\nBir\xc5\xbeoje prekiaujami fondai (BPF) (angl. exchange traded fund, ETF) \xe2\x80\x93 vie\xc5\xa1ai akcij\xc5\xb3 bir\xc5\xbeose prekiaujami investiciniai fondai. Jais prekiaujama taip pat kaip ir paprastomis akcijomis. BPF yra pasyviai valdomi fondai, kuri\xc5\xb3 tikslas \xe2\x80\x93 sekti tam tikro pasirinkto indekso dinamik\xc4\x85. Jo vert\xc4\x97 svyruoja pagal turt\xc4\x85, su kuriuo fondas susietas. Susietas turtas ar jo krep\xc5\xa1elis gali b\xc5\xabti labai \xc4\xafvairus: indeksai, vertybiniai popieriai ar i\xc5\xa1vestin\xc4\x97s priemon\xc4\x97s, \xc5\xbealiav\xc5\xb3 kainos ir t. t. Bir\xc5\xbeoje prekiaujami fondai yra universali investavimo priemon\xc4\x97, nes leid\xc5\xbeia investuotojui u\xc5\xbedirbti ir krintant rinkai arba, pasirinkus svertinius BPF (angl. leveraged ETF), padidinti norim\xc4\x85 gr\xc4\x85\xc5\xbe\xc4\x85 kelis kartus. Ta\xc4\x8diau pastarosios r\xc5\xab\xc5\xa1ies BPF yra rizikingesni._NEWLINE_Bir\xc5\xbeoje prekiaujami fondai \xe2\x80\x93 investavimo priemon\xc4\x97, pana\xc5\xa1i \xc4\xaf indekso fond\xc4\x85, kurio vert\xc4\x97s poky\xc4\x8diai labai artimi tam tikro indekso, bir\xc5\xbeos prek\xc4\x97s ar finansin\xc4\x97s priemon\xc4\x97s vert\xc4\x97s poky\xc4\x8diams. Pagrindinis BPF privalumas tas, kad jais galima prekiauti bir\xc5\xbeoje per dien\xc4\x85 taip, kaip ir kitomis finansin\xc4\x97mis priemon\xc4\x97mis.'